अमित शाह बोले- भाईचारे का सरदार चला गया; कड़े विरोध के बाद भी एकता के लिए डटे रहे
Parkash Singh Badal Death Update; Antim Ardass Village Badal | Akali Dal BJP Amit Shah Raj Nath Singh Nitin Gatkari  75 साल के राजनीतिक सफर में 5 बार राज्य के मुख्यमंत्री रहे प्रकाश सिंह बादल की आज अंतिम अरदास है
पंजाब के पूर्व CM प्रकाश सिंह बादल की आज अंतिम अरदास हो रही है। पैतृक गांव बादल में आयोजित समागम में केंद्रीय गृह मंत्री अमित शाह भी पहुंचे। गृह मंत्री ने पहुंचते ही पूर्व सीएम बादल को श्रद्धांजलि दी।
इस मौके पर अमित शाह ने कहा कि बादल साहब के हमारे बीच में न रहने से जो क्षति हुई है, उसे भर पाना मुश्किल है। सिखों ने अपना सिपाही, देश ने भगत खोया है। किसानों ने अपना सच्चा हम दर्द खोया है। 70 साल के सार्वजनिक जीवन के बाद कोई चला जाए और कोई दुश्मन ना हो, यह संभव नहीं। लेकिन प्रकाश सिंह बादल उसकी मिसाल हैं।
उन्होंने कहा कि मैं कई बार बादल साहब से मिला। जब भी मिला कुछ सीखने को मिला। मुश्किल समय में उनसे सुझाव लिए। दल दोनों के अलग थे, लेकिन उन्होंने वही सुझाव दिया जो मेरे दल के लिए भी सही था। इतनी पारदर्शिता के साथ सुझाव एक महापुरुष ही दे सकता है। रिकॉर्ड के आधार पर कह सकता हूं, नए पंजाब की नींव उन्हीं ने रखी।
सुखबीर बादल से बात हो रही थी, उन्होंने बताया हिंदू सिख एकता के लिए बदल साहब ने काम किया। बदल गांव में मस्जिद, मंदिर और गुरुद्वारा बदल साहब का बनाया हुआ है। आज भाईचारे का सरदार चला गया।
इमरजेंसी में पहाड़ की तरह खड़े रहे
अमित शाह ने कहा कि 1970 से आज तक जब भी देश लिए खड़ा होने का मौका आया वो खड़े हुए। सब से लंबा समय जेल में रहकर उन्होंने मिसाल कायम की। इमरजेंसी में वो पहाड़ की तरह खड़े रहे। उनका जाना देश के लिए यह क्षति है।
SGPC प्रधान ने उठाया बंदी सिखों का मुद्दा
SGPC प्रधान एडवोकेट हरजिंदर सिंह ने अंतिम अरदास समारोह में बंदी सिखों का मुद्दा भी उठाया। उन्होंने कहा कि बादल साहब की एक इच्छा बंदी सिखों को रिहा करवाने की भी थी। आज गृह मंत्री सामने हैं, तो वह इस मुद्दे को उठा रहे हैं। आज उनके पास ताकत है तो उन्हें बंदी सिखों के लिए फैसला लेना चाहिए।
सुखबीर व मनप्रीत बादल ने किया सभी का धन्यवाद
सुखबीर बादल ने इस दौरान सभी का धन्यवाद किया। सुखबीर स्वर्गीय बादल के बारे में बोलते हुए भावुक हो गए। वहीं, मनप्रीत बादल ने कहा स्वर्गीय बादल ने हमेशा रूठों को मनाया। जब मेरे से सियासी दूरियां हो गई थी तो बादल साहब ने उन्हें गले लगाया। वह हमेशा पंजाब को हरा भरा देखना चाहते थे। उन्होंने अपने चचेरे भाई सुखबीर बादल को अपने पिता प्रकाश सिंह बादल के नक्शे कदम पर चलने को कहा। प्रकाश सिंह बादल ने अनथक मेहनत से अपनी पगड़ी की लाज रखी। उन्होंने इस समागम में पहुंचने वाले सभी लोगों का धन्यवाद किया।
ओपी चौटाला हुए भावुक
हरियाणा के पूर्व मुख्यमंत्री ओम प्रकाश चोटाला भी इस दौरान प्रकाश सिंह बादल श्रद्धांजलि देने के लिए पहुंचे। उनके बारे बोलते हुए ओपी चोटाला भावुक हो गए। उन्होंने कहा कि रोटी, कपड़ा और मकान तीनों जरूरतों को पूरा करने के प्रयास सरदार बादल ने ही पूरा किया। वह किसानों का भला चाहते थे और हमेशा उनके साथ खड़े रहे। इंसाफ के लिए जेलें काटी, वह भी उन्हें सुनने के लिए जाया करते थे। उन्होंने अकाली दल को विश्वास दिलाया कि वह उनके साथ अंतिम समय तक खड़े रहेंगे।
ये नेता अंतिम अरदास में पहुंचे
अंतिम अरदास में उनके अलावा लोकसभा स्पीकर ओम बिरला, डेरा ब्यास के मुखी गुरिंदर ढिल्लों, हरियाणा के पूर्व मुख्यमंत्री ओम प्रकाश चौटाला, असम केबिनेट मिनिस्टर आत्म वोहरा, श्री अकाल तख्त साहिब के जत्थेदार ज्ञानी हरप्रीत सिंह व शिरोमणि गुरुद्वारा प्रबंधक कमेटी के प्रधान एडवोकेट हरजिंदर सिंह, सांसद ओम बिरला भी पहुंचे।
अंतिम अरदास की फोटों:-
प्रधानमंत्री नरेंद्र मोदी ने भी किया था नमन
पूर्व सीएम बादल के निधन के अगले दिन प्रधानमंत्री नरेंद्र मोदी ने उन्हें चंडीगढ़ पहुंचकर श्रद्धांजलि दी थी। अंतिम संस्कार के दिन भाजपा के राष्ट्रीय अध्यक्ष जेपी नड्‌डा ने गांव बादल पहुंचकर उनके अंतिम दर्शन किए थे। 75 साल के राजनीतिक करियर में प्रकाश सिंह बादल 5 बार पंजाब के CM रहे।
कल अस्थि विसर्जन हुआ
बुधवार को प्रकाश सिंह बादल को अंतिम विदाई दी गई। उनकी अस्थियों को कीरतपुर साहिब में विसर्जित कर दिया गया। बेटे व अकाली दल अध्यक्ष सुखबीर बादल ने पिता प्रकाश सिंह बादल की याद में कीरतपुर में एक पौधा भी रोपित किया।
कर्नाटक चुनावों से निकाला समय
इस समय भाजपा की सीनियर लीडरशिप कर्नाटक चुनाव में व्यस्त है। इसके बावजूद गृह मंत्री अमित शाह खासतौर पर गांव बादल पहुंचे। बताया जा रहा कि अमित शाह ने अपने व्यस्त शेड्यूल में खुद जाने की इच्छा जाहिर की।
दरअसल, वह पूर्व सीएम बादल के संस्कार व उससे पहले अंतिम दर्शनों में भी पहुंच नहीं पाए थे। गृह मंत्री के आने की घोषणा के साथ ही प्रदेश भाजपा के नेता भी गांव बादल पहुंच रहे हैं।
60 एकड़ जमीन पर पार्किंग की व्यवस्था
रूट प्लान के अनुसार, गांव बादल आने वाले लोगों की पार्किंग के लिए 60 एकड़ जमीन की निशानदेही की गई है। गांव बादल को जाती सड़क के दोनों किनारों पर बने खेतों को पार्किंग के लिए चुना गया है। बादल गांव आने वाले लोग यहां अपने वाहन पार्क कर सकेंगे।
अंतिम अरदास कार्यक्रम के दौरान बादल-गगड़ सड़क पूरी तरह से बंद रखी गई है। इसे कार्यक्रम की समाप्ति के बाद इसे खोला जाएगा। ऐसा इसलिए किया जा रहा है ताकि ट्रैफिक जाम से कोई परेशानी न हो।
सबसे कम उम्र के सरपंच व मुख्यमंत्री और सबसे अधिक उम्र के उम्मीदवार
प्रकाश सिंह बादल ने साल 1947 में राजनीति शुरू की थी। उन्होंने सरपंच का चुनाव लड़ा और जीत हासिल की। तब वे सबसे कम उम्र के सरपंच बने थे। 1957 में उन्होंने पहला विधानसभा चुनाव लड़ा। 1969 में उन्होंने दोबारा जीत हासिल की। 1969-70 तक वे पंचायत राज, पशु पालन, डेयरी आदि मंत्रालयों के मंत्री रहे।
इसके अलावा वे 1970-71 में सबसे कम उम्र के मुख्यमंत्री बने। इसके बाद 1977-80, 1997-2002 में पंजाब के मुख्यमंत्री बने। वे 1972, 1980 और 2002 में विरोधी दल के नेता भी बने। मोरारजी देसाई के प्रधानमंत्री रहते वे सांसद भी चुने गए। 2022 का पंजाब विधानसभा चुनाव लड़ने के बाद वे सबसे अधिक उम्र के उम्मीदवार भी बने।
